สภาผู้แทนราษฎร เตรียมพิจารณาขอมติสภาผู้แทนราษฎรหลังสำนักงานตำรวจแห่งชาติส่งหนังสือขออนุญาตเรียกตัว 3 ส.ส.พรรคอนาคตใหม่ ไปทำการสอบสวนในคดีอาญาในระหว่างสมัยประชุม
สภาผู้แทนราษฎร เตรียมพิจารณาขอมติสภาผู้แทนราษฎรหลังสำนักงานตำรวจแห่งชาติส่งหนังสือขออนุญาตเรียกตัว 3 ส.ส.พรรคอนาคตใหม่ ไปทำการสอบสวนในคดีอาญาในระหว่างสมัยประชุม         การประชุมสภาผู้แทนราษฎร บ่ายวันนี้ (15 ม.ค.63) ที่ประชุมเตรียมพิจารณาเรื่องขออนุญาตสภาผู้แทนราษฎรเพื่อเรียกตัวนายพิธา ลิ้มเจริญรัตน์ นางสาวพรรณิการ์ วานิช และนายปิยบุตร แสงกนกกุล สมาชิกสภาผู้แทนราษฎรไปทำการสอบสวนในคดีอาญาในระหว่างสมัยประชุม โดยเป็นการขอมติจากที่ประชุมว่าจะอนุญาตหรือไม่ หลังจากสำนักงานตำรวจแห่งชาติส่งหนังสือขออนุญาตมายังสภาผู้แทนราษฎร ซึ่งเป็นไปตามมาตรา 125 ของรัฐธรรมนูญแห่งราชอาณาจักรไทย พ.ศ. 2560         ขณะเดียวกันยังมีการพิจารณากระทู้ถาม เรื่องการจัดสรรสวัสดิการให้แก่อาสาสมัครสาธารณสุขประจำหมู่บ้าน รวมทั้งกระทู้ถามเรื่องการออกระเบียบกระทรวงมหาดไทยว่าด้วยการเบิกค่าใช้จ่ายในการบริหารงานขององค์กรปกครองส่วนท้องถิ่น และกระทู้ถามเกี่ยวกับปัญหาการบริหารจัดการของรัฐวิสาหกิจในสังกัดกระทรวงมหาดไทย        นอกจากนี้ ยังมีวาระการพิจารณาร่างกฎหมายที่คณะรัฐมนตรีเสนอ จำนวน 2 ฉบับ ประกอบด้วย ร่างพระราชบัญญัติกองทุนฟื้นฟูและพัฒนาเกษตร (ฉบับที่..) พ.ศ. .... และร่างพระราชบัญญัติยุบเลิกบรรษัทตลาดรองสินเชื่อที่อยู่อาศัย พ.ศ. .... โดยแก้ไขเพิ่มเติมให้คณะกรรมการกองทุนฟื้นฟูและพัฒนาเกษตรกรมีอำนาจในการพิจารณากำหนดที่ตั้งสำนักงานใหญ่และสาขาของสำนักงานกองทุนฟื้นฟูและพัฒนาเกษตรกรได้ พร้อมแก้ไขเพิ่มเติมให้กองทุนฟื้นฟูและพัฒนาเกษตรกรรับภาระชำระหนี้ให้แก่เจ้าหนี้ของเกษตรกรที่มีบุคคลค้ำประกันได้.